Σκοπός της παρούσας οδηγίας είναι η προστασία του θαλάσσιου περιβάλλοντος από τις αρνητικές συνέπειες των απορρίψεων αποβλήτων από πλοία που χρησιμοποιούν λιμένες της Ευρωπαϊκής Ένωσης (ΕΕ), με τη βελτίωση των λιμενικών εγκαταστάσεων παραλαβής για την παράδοση αποβλήτων από πλοία. Τέλη Σύμφωνα με τους νέους κανόνες, τα πλοία καταβάλλουν έμμεσο τέλος για την κάλυψη του κόστους του συστήματος, το οποίο τους παρέχει το δικαίωμα να παραδίδουν τα απόβλητά τους σε λιμένα, ασχέτως αν θα παραδώσουν τελικά απόβλητα. Το εν λόγω τέλος ισχύει επίσης για τα αλιευτικά σκάφη και τα σκάφη αναψυχής, προκειμένου να συμβάλλει στην πρόληψη της απόρριψης αλιευτικών διχτυών και αποβλήτων που τυχαία συλλέγονται στα αλιευτικά δίχτυα, τα οποία καταλήγουν απευθείας στη θάλασσα. Σε ορισμένες περιπτώσεις, αν ένα πλοίο παραδίδει ασυνήθιστη ποσότητα αποβλήτων, μπορεί να επιβληθεί πρόσθετο άμεσο τέλος για να διασφαλιστεί ότι το κόστος που σχετίζεται με την παραλαβή των εν λόγω αποβλήτων δεν προκαλεί δυσανάλογη επιβάρυνση στο σύστημα κάλυψης του κόστους του λιμένα. Τα τέλη μπορούν να διαφοροποιούνται με βάση, για παράδειγμα, την κατηγορία, τον τύπο και το μέγεθος του πλοίου και τον τύπο κυκλοφορίας του πλοίου. Μειωμένα τέλη ισχύουν για τα "οικολογικά πλοία", δηλαδή τα σκάφη που μπορούν να τεκμηριώσουν περιορισμένες ποσότητες αποβλήτων και βιώσιμη διαχείριση των αποβλήτων επί του σκάφους. Λιμενικές εγκαταστάσεις Τα κράτη μέλη της ΕΕ οφείλουν να διασφαλίζουν ότι οι λιμενικές εγκαταστάσεις: έχουν την ικανότητα να δεχτούν τους τύπους και τις ποσότητες των αποβλήτων από τα πλοία που χρησιμοποιούν συνήθως τον εν λόγω λιμένα· αποφεύγουν καθυστερήσεις· δεν επιβάλλουν υπερβολικά υψηλά τέλη που μπορεί να αποθαρρύνουν τα πλοία να τις χρησιμοποιούν· διαχειρίζονται τα απόβλητα από πλοία με περιβαλλοντικά ορθό τρόπο σύμφωνα με την οδηγία 2008/98/ΕΚ (νομοθεσία της ΕΕ για τη διαχείριση των αποβλήτων) και τη λοιπή ενωσιακή νομοθεσία για τα απόβλητα. Απαλλαγές και εξαιρέσεις Η οδηγία δεν ισχύει για πολεμικά σκάφη. Η οδηγία περιλαμβάνει κανόνες για την παράδοση αποβλήτων, συμπεριλαμβανομένης της εκ των προτέρων κοινοποίησης παραδόσεων, προβλέποντας ειδικές ρυθμίσεις που ισχύουν για πλοία που εκτελούν προγραμματισμένα δρομολόγια και πραγματοποιούν συχνούς και τακτικούς ελλιμενισμούς σε λιμένες. Επιθεώρηση και κυρώσεις Τα πλοία πρέπει να επιθεωρούνται προκειμένου να ελέγχεται η συμμόρφωση με την οδηγία. Τα κράτη μέλη οφείλουν να διασφαλίζουν ότι η οδηγία εφαρμόζεται, καθώς και ότι επιβάλλονται αποτελεσματικές, αναλογικές και αποτρεπτικές κυρώσεις. Ευθυγράμμιση της νομοθεσίας Η οδηγία ευθυγραμμίζει τη νομοθεσία της ΕΕ με την τροποποιημένη διεθνή σύμβαση για την πρόληψη της ρύπανσης από πλοία (Marpol), η οποία εστιάζεται στις επιχειρήσεις στη θάλασσα και στην οποία η ΕΕ είναι συμβαλλόμενο μέρος. Η οδηγία καταργεί την οδηγία 2000/59/ΕΚ και τροποποιεί τις οδηγίες 2009/16/ΕΚ για τον έλεγχο των πλοίων από το κράτος λιμένα και 2010/65/ΕΕ σχετικά με τις διατυπώσεις υποβολής δηλώσεων για τα πλοία. Η οδηγία αποτελεί μέρος της πολιτικής για την κυκλική οικονομία και της στρατηγικής για τα πλαστικά της Ευρωπαϊκής Επιτροπής.